**REPUBLIKA HRVATSKA**

**ZAGREBAČKA ŽUPANIJA**

 **OPĆINA DUBRAVICA**

 **Općinsko vijeće**

Na temelju odredbe članka 10. Zakona o grobljima („Narodne novine“, broj 78/2025, dalje u tekstu: Zakon), Pravilnika o grobljima („Narodne novine“, broj 99/02) i članka 21. Statuta Općine Dubravica („Službeni glasnik Općine Dubravica“ br. 01/2021, 03/2024, 04/2025) Općinsko vijeće Općine Dubravica na svojoj 03. sjednici održanoj dana 23. rujna 2025. godine donosi

 **O D L U K U
o upravljanju grobljem na području Općine Dubravica**

1. **OPĆE ODREDBE**

**Članak 1.**

Ovom se Odlukom uređuje:

* upravljanje grobljima,
* usluge ukopa-uslužna komunalna djelatnost,
* održavanje groblja te uklanjanje otpada,
* uvjeti i mjerila za dodjeljivanje grobnih mjesta, plaćanje naknade pri dodjeli grobnih mjesta i godišnje grobne naknade
* uvjeti za ustupanje prava korištenja grobnog mjesta trećim osobama
* način i uvjeti korištenja grobnih mjesta te izvođenje radova na grobnom mjestu
* prekršajne sankcije.

**Članak 2.**

Pod grobnim mjestom u smislu ove Odluke smatra se grob, grobnica, kazeta za urne u kojem se nalaze posmrtni ostaci ili je namijenjeno za ukapanje ili trajnu pohranu posmrtnih ostataka.

Korisnik grobnog mjesta je fizička ili pravna osoba koja je ovlaštena koristiti grobno mjesto u skladu sa Zakonom i odredbama ove Odluke te osobe kojima je pravo korištenja grobnog mjesta ugovorom ustupljeno te stečeno temeljem pravomoćnog rješenja o nasljeđivanju.

**Članak 3.**

Na području Općine Dubravica postoje dva groblja:

1. staro groblje u naselju Rozga, na k.č.br. 597 površine 2849 m2 i 599/3 k.o. Dubravica površine 1654 m2
2. novo groblje u naselju Rozga, na k.č.br. 601/19 k.o. Dubravica površine 3703 m2 (dalje u tekstu: groblje).
3. **UPRAVLJANJE GROBLJIMA**

**Članak 4.**

Groblje je ograđeni prostor na kojem se nalaze grobna mjesta, komunalna i druga infrastruktura i postojeće građevine (mrtvačnica).

Groblje je komunalna infrastruktura u vlasništvu Općine Dubravica.

Grobljem upravlja Općina Dubravica (dalje u tekstu: Upravitelj groblja) osim u dijelu sukladno članku 5. ove Odluke u kojem je navedeno koju će uslužnu komunalnu djelatnost obavljati trgovačko društvo ZAPREŠIĆ d.o.o..

Pod upravljanjem grobljem podrazumijeva se dodjela grobnih mjesta na korištenje, uređenje, održavanje i rekonstrukcija groblja.

Grobna mjesta u kojima su pokopani posmrtni ostaci znamenitih povijesnih osoba, posmrtni ostaci hrvatskih branitelja iz Domovinskog rata bez nasljednika ili posmrtni ostaci lokalno značajnih osoba, a na kojima je prestalo pravo korištenja grobnog mjesta, održava i obnavlja Upravitelj groblja te se ista ne dodjeljuju novom korisniku grobnog mjesta.

Odluku o proglašenju znamenite povijesne osobe odnosno lokalno značajne osobe iz prethodnog stavka ovog članka donosi Općinsko vijeće Općine Dubravica uz uvjete propisane Zakonom.

Upravitelj groblja dužan je voditi grobni očevidnik o ukopu svih umrlih osoba na području Općine Dubravica sukladno odredbama Zakona, a ako se na području Općine Dubravica nalazi više groblja, grobni očevidnik vodi se za svako groblje posebno.

Grobni očevidnik se pohranjuje kod Upravitelja groblja i trajno čuva.

Upis podataka u grobni očevidnik obavlja Odsjek za računovodstvo.

1. **USLUGE UKOPA – USLUŽNA KOMUNALNA DJELATNOST**

**Članak 5.**

Upravitelj groblja temeljem odredbi Zakona o komunalnom gospodarstvu, odredbi ove Odluke i odredbama važeće Odluke o komunalnim djelatnostima na području Općine Dubravica, komunalnu djelatnost **usluge ukopa** povjerava pravnoj osobi (javnoj službi) trgovačkom društvu „Zaprešić“ d.o.o.

Pod usluge ukopa podrazumijevaju se ispraćaj umrle osobe, ukop i kremiranje tijela umrle osobe unutar groblja, ekshumacija tijela umrle osobe, u skladu s Zakonom.

 Naručitelj ukopa dužan je prvo prijaviti smrtni slučaj Upravitelju groblja te podnijeti zahtjev za izdavanje dozvole za ukop u kojem navodi slijedeće podatke:

 - osobne podatke o podnositelju prijave - naručitelju ukopa,

 - osobne podatke o pokojniku,

 - o grobnom mjestu na kojem se predlaže ukop,

 - ukoliko je pokojnik bio korisnik grobnog mjesta podatke o nasljednicima.

 Nakon podnošenja zahtjeva iz prethodnog stavka, podmirenja naknade za korištenje mrtvačnice i naknade za korištenje rashladne komore, visina kojih je određena u Cjeniku koji se nalazi u **Prilogu 1** i sastavni je dio ove Odluke, te podmirenja svih potrebnih obveza ili dugovanja prema Općini Dubravica, Upravitelj groblja izdaje dozvolu za ukop nakon čega se naručitelj ukopa obraća trgovačkom društvu Zaprešić d.o.o. sa kojom dogovara sve potrebne detalje u vezi usluge ukopa.

Ukoliko nitko ne preuzme obveze plaćanja zaostalih grobnih naknada, odnosno ne prenese pravo korištenja grobnog mjesta kao nasljednik pokojnika ili se ne obveže na podmirivanje pogrebnih troškova, ukop pokojnika (socijalni slučajevi i sl.) izvršit će se na zasebnom grobnom mjestu u zajedničku grobnicu koju koristi Upravitelj groblja na njezin trošak.

Troškovi usluge ukopa naplaćuju se od naručitelja ukopa isključivo prema cjeniku trgovačkog društva „Zaprešić“ d.o.o. kao pravne osobe kojoj je povjerena komunalna djelatnost usluge ukopa i Općim uvjetima isporuke komunalne usluge ukopa pokojnika, objavljeni na mrežnoj stranici Upravitelja groblja i trgovačkog društva „Zaprešić“ d.o.o..

Sredstva prikupljena od naknada utvrđenih ovim člankom koristiti će se za financiranje održavanje groblja i objekata na groblju.

1. **ODRŽAVANJE GROBLJA TE UKLANJANJE OTPADA**

**Članak 6.**

Upravitelj groblja dužan je redovno održavati i uređivati groblje.

Upravitelj groblja temeljem odredbi Zakona o komunalnom gospodarstvu, odredbi ove Odluke i odredbama važeće Odluke o komunalnim djelatnostima na području Općine Dubravica, komunalnu djelatnost **održavanja groblja** povjerava fizičkoj ili pravnoj osobi na temelju pisanog ugovora.

Pod održavanjem groblja podrazumijeva se održavanje prostora i zgrada za obavljanje ispraćaja i ukopa umrlih osoba, košnja trave na groblju i zelene površine oko zgrade mrtvačnice, prskanje korova-staze na groblju, orezivanje ukrasnog bilja unutar groblja, pranje opločnika-mrtvačnica.

Čišćenje mrtvačnice vrši se na dan ispraćaja pokojnika i neposredno pred ispraćaj pokojnika.

Uklanjanje otpada Upravitelj groblja provodi temeljem odredbi Zakona o gospodarenju otpadom i važeće Odluke o načinu pružanja javne usluge sakupljanja komunalnog otpada na području Općine Dubravica, sukladno kojima javnu uslugu pruža davatelj ZAPREŠIĆ d.o.o. za obavljanje komunalnih djelatnosti, Zelengaj 15, 10290 Zaprešić.

Upravitelj groblja dužan je na podesnim mjestima na groblju osigurati prostor za pravilno odlaganje otpada, otpadaka vijenaca i slično.

Redovno održavanje, uređenje i gradnja koje provodi Upravitelj groblja financira se iz sredstava naknade pri dodjeli grobnih mjesta, godišnje grobne naknade i po potrebi iz proračuna Općine Dubravica.

1. **UVJETI I MJERILA ZA DODJELJIVANJE GROBNIH MJESTA, PLAĆANJE NAKNADE PRI DODJELI GROBNIH MJESTA I GODIŠNJE GROBNE NAKNADE**

**Članak 7.**

 Umrloga se može ukopati u grobno mjesto koji je on odredio za života ili koje odredi njegova obitelj, odnosno osobe koje su dužne skrbiti o njegovu ukopu.

Na groblju se može osigurati prostor za zajedničku grobnicu za smještaj posmrtnih ostataka iz napuštenih grobnih mjesta ako za to postoji potreba.

Općina Dubravica može dodjeljivati na korištenje prazna grobna mjesta, odnosno mjesta na kojima nisu obavljani ukopi, grobna mjesta za koje je utvrđeno da su bez korisnika, grobna mjesta za koja je utvrdila da su ih korisnici napustili i grobna mjesta koja su korisnici vratili, odnosno ustupili Upravitelju groblja.

Za prazna grobna mjesta korisnika grobnog mjesta određuje Upravitelj groblja te ga korisniku dodjeljuje na korištenje rješenjem u upravnom postupku koji se pokreće javnom objavom javnog poziva za iskaz interesa ili po službenoj dužnosti.

Osoba koja smatra da je korisnik grobnog mjesta, a nije upisana u grobni očevidnik može zatražiti upis na temelju valjane pravne osnove.

O zahtjevu korisnika iz prethodnog stavka ovog članka Upravitelj groblja odlučuje rješenjem.

Rješenje o dodjeli grobnog mjesta mora naročito sadržavati:

* podatke o korisniku grobnog mjesta (ime i prezime, ime jednog od roditelja, OIB,

 prebivalište i adresu stanovanja, broj grobnog mjesta),

 - podatke o osobama koje na prijedlog korisnika imaju pravo na ukop,

 - iznos i obvezu plaćanja naknade za dodijeljeno grobno mjesto (ukoliko je dodijeljeno javnom objavom, a ukoliko pravo korištenja grobnog mjesta nasljeđuje, potrebno navesti pravnu osnovu nasljeđivanja)

 - iznos i obvezu plaćanja godišnje grobne naknade,

 - uvjete gubitka grobnog mjesta, odnosno prava korištenja grobnog mjesta,

 - te po potrebi druge podatke.

Protiv rješenja iz ovog članka žalba nije dopuštena, ali se može pokrenuti upravni spor.

Upravitelj groblja obavlja radnje naplate naknade pri dodjeli grobnog mjesta i radnje naplate godišnje grobne naknade.

Visina naknade za dodjelu grobnog mjesta na korištenje i visina godišnje grobne naknade sadržani su u Cjeniku, koji se nalazi u **Prilogu 1.** i sastavni je dio ove Odluke.

Grobno mjesto daje se na korištenje na neodređeno vrijeme, uz plaćanje naknade za dodjelu grobnog mjesta.

Naknada za dodjelu grobnog mjesta na korištenje plaća se prilikom dodjele grobnog mjesta na korištenje i utvrđuje se rješenjem o dodjeli grobnog mjesta.

 Godišnja grobna naknada plaća se jednom godišnje kao naknada za održavanje i upravljanje grobljem.

 Iznimno, na zahtjev korisnika grobnog mjesta Upravitelj groblja može odobriti plaćanje godišnje grobne naknade unaprijed za više godina te o tome s korisnikom sklopiti poseban sporazum.

 Plaćanjem godišnje grobne naknade korisnik grobnog mjesta ne oslobađa se obveze održavanja grobnog mjesta koje mu je dodijeljeno na korištenje.

 Korisnik grobnog mjesta stječe pravo korištenja grobnog mjesta pravomoćnošću rješenja o dodjeli grobnog mjesta na korištenje i plaćanjem naknade za dodjelu grobnog mjesta.

 Oprema i uređaji groba na grobnom mjestu smatraju se nekretninom.

 Pravo korištenja grobnog mjesta predmet je nasljeđivanja temeljem pravomoćnog rješenja o nasljeđivanju prava korištenja grobnog mjesta kojeg sud/javni bilježnik dostavlja Upravitelju groblja.

Trošak radova izrade betonskih okvira zemljanih (jednostrukih i dvostrukih) grobova obvezuje se podmiriti Općina Dubravica.

Svi radovi moraju se izvoditi sukladno Glavnom projektu izgradnje mjesnog groblja Općine Dubravica.

1. **UVJETI ZA USTUPANJE PRAVA KORIŠTENJA GROBNOG MJESTA TREĆIM OSOBAMA**

**Članak 8.**

Korisnik grobnog mjesta može pravo korištenja grobnog mjesta ustupiti na treću osobu temeljem pravnog posla sklopljenog u pisanom obliku, uz obveznu ovjeru potpisa od strane javnog bilježnika.

Ustupanje grobnog mjesta uređuje se Ugovorom o ustupanju prava korištenja grobnog mjesta temeljem prethodnog dogovora sa Upraviteljem groblja.

 Javni bilježnik ili novi korisnik prava korištenja grobnog mjesta dužan je zaključeni ugovor o ustupanju prava korištenja grobnog mjesta dostaviti Upravitelju groblja radi izdavanja rješenja o dodjeli grobnog mjesta te upisa novog korisnika u grobni očevidnik.

 Ukoliko je za pojedino grobno mjesto potrebno platiti naknadu za ustupanje prava korištenja grobnog mjesta trećoj osobi, visina iste sadržana je u Cjeniku, koji se nalazi **u Prilogu 1.** i sastavni je dio ove Odluke.

 Naknadu za ustupanje prava korištenja grobnog mjesta iz prethodnog stavka ovog članka plaća stjecatelj prava.

Naknada za ustupanje prava korištenja grobnog mjesta iz ovog članka ne naplaćuje se ukoliko su ustupatelj (dosadašnji korisnik) i stjecatelj članovi uže obitelji (supružnik, izvanbračni drug, srodnici po krvi u pravoj liniji - roditelji i djeca, djedovi i bake te unuci i njihovi supružnici, braća i sestre, pastorčad i posvojenici, djeca povjerena na čuvanje i odgoj ili djeca na skrbi izvan vlastite obitelji, očuh i maćeha, posvojitelj i osoba za koju postoji zakonska obveza uzdržavanja).

1. **NAČIN I UVJETI KORIŠTENJA GROBNIH MJESTA TE IZVOĐENJE RADOVA NA GROBNOM MJESTU**

**Članak 9.**

 Pravo ukopa u grobno mjesto ima korisnik grobnog mjesta i članovi njegove obitelji, osim ako korisnik grobnog mjesta ne odredi drugačije.

 Članom obitelji iz prethodnog stavka ovog članka smatra se njegov bračni ili izvanbračni drug, životni ili neformalno životni partner, potomci i posvojena djeca i njihovi bračni ili izvanbračni drugovi, životni ili neformalni životni partneri te njegovi roditelji.

 Pravo ukopa može korisnik grobnog mjesta dati i drugim osobama, a korisnik koji je dao to pravo može isto i povući do trenutka smrti osobe kojoj je pravo dano, o čemu je dužan obavijestiti osobu kojoj je dao pravo ukopa.

 Osoba kojoj je korisnik grobnog mjesta kao pravo ukopa ne može prenijeti pravo ukopa na treću osobu.

 Pravo ukopa i povlačenje danog prava daje se u pisanom obliku i korisnik grobnog mjesta dužan ga je dostaviti Upravitelju groblja koji činjenicu o tome upisuje u grobni očevidnik.

 Prestanak prava ukopa može se upisati u grobni očevidnik na temelju izjave korisnika grobnog mjesta o povlačenju prava ukopa, na temelju sporazuma, odluke suda ili pisane izjave osobe koja je stekla pravo ukopa.

 Ako pravo korištenja ima više korisnika grobnog mjesta, za stjecanje prava ukopa potrebna je suglasnost svih sukorisnika.

**Članak 10.**

 Za izvođenje radova na grobnom mjestu potrebna je suglasnost/dozvola Upravitelja groblja.

 Za izdavanje suglasnosti/dozvole korisnik grobnog mjesta obvezan je priložiti:

* zahtjev za izdavanje suglasnosti/dozvole za radove na grobnom mjestu, vlastoručno potpisan s naznačenim OIB-om korisnika
* ako ima više korisnika grobnog mjesta, potrebna je suglasnost svih korisnika grobnog mjesta, a iznimno korisnik može izvoditi radove i bez njihove suglasnosti, uz obvezno prilaganje javnobilježnički ovjerene izjave kojom prihvaća odgovornost prema ostalim sukorisnicima
* nacrt/skica gradnje/rekonstrukcije i opremanja grobnog mjesta ovlaštenog izvoditelja radova (klesar, zidar i sl.) s navedenim dimenzijama ploče, položaja i teksta koji odgovaraju propisanim uvjetima Zakona.

Upravitelj groblja izdaje suglasnost/dozvolu u roku od 60 dana od dana uredno predanog zahtjeva.

Komunalni redar po primitku zahtjeva za izdavanje suglasnosti/dozvole utvrđuje činjenično stanje grobnog mjesta te utvrđuje mogućnost udovoljavanju zahtjevu korisnika grobnog mjesta, a općinski načelnik odobrava i izdaje suglasnost/dozvolu za radove.

Ako Upravitelj groblja ne izda suglasnost u roku iz prethodnog stavka ovog članka, smatra se da je suglasnost dana, osim ako groblje ili grobno mjesto na kojem će se radovi izvoditi ima status kulturnog dobra ili status dobra od lokalnog značaja.

Za izdavanje suglasnosti/dozvole korisnik grobnog mjesta obvezan je platiti naknadu čija je visina određena u Cjeniku, koji se nalazi u **Prilogu 1** i sastavni je dio ove Odluke.

**Članak 11.**

O uređenju i održavanju grobnih mjesta dužni su brinuti se korisnici o svom trošku.

Korisnici grobnog mjesta dužni su grobna mjesta koja koriste uređivati na primjeren način te održavati red i čistoću na način da ne oštete susjedna grobna mjesta, a otpad odložiti na za to određeno mjesto.

Ako se grobna mjesta ne održavaju u skladu sa Zakonom i odredbama ove Odluke, Upravitelj groblja putem komunalnog redara je obvezan u roku od 30 dana od saznanja za tu okolnost odlukom naložiti korisniku grobnog mjesta da uredi grobno mjesto.

Korisnik grobnog mjesta obvezna je postupiti po odluci iz prethodnog stavka u roku od 15 dana od dana primitka te odluke.

Ako korisnik grobnog mjesta ne postupi u roku iz prethodnog stavka, Upravitelj groblja će u daljnjem roku od 30 dana samostalno urediti grobno mjesto.

Ako se uređenje grobnog mjesta odnosi na radove većeg obujma ili radove za koje je potrebno prethodno ishoditi suglasnosti nadležnih tijela, korisnik grobnog mjesta obvezan je postupiti po odluci u roku od šest mjeseci od dana zaprimanja te odluke.

Korisnik grobnog mjesta dužan je Upravitelju groblja nadoknaditi sve troškove koje je upravitelj groblja imao prema odredbama ovog članka.

**Članak 12.**

Korisnik grobnog mjesta dužan je:

– redovito plaćati godišnju grobnu naknadu

– uređivati, čistiti i održavati grobno mjesto i prostor oko njega na način kojim iskazuje poštovanje prema umrlim osobama bez narušavanja cjelokupnog izgleda groblja, izazivanja opasnosti za sigurnost posjetitelja i bez narušavanja sigurnosti i stabilnosti drugih grobnih mjesta

– poštivati odluku o ponašanju na groblju

– redovito ažurirati promjene osobnih podataka u grobnom očevidniku kod Upravitelja groblja.

Korisnik grobnog mjesta obvezan je voditi računa da na grobnom mjestu koje mu je dodijeljeno na korištenje ne postoje natpisi koji su u suprotnosti s odredbama Zakona.

Korisnik grobnog mjesta dužan je na grobnom mjestu na primjeren način označiti imena svih ukopanih osoba te njihove godine rođenja i smrti.

Korisnik grobnog mjesta koje je zaštićeno kao kulturno dobro ili dobro od lokalnog značenja ili se nalazi na groblju koje je zaštićeno kao kulturno dobro ili dobro od lokalnog značenja dužan je provoditi mjere zaštite propisane zakonom kojim se uređuje zaštita i očuvanje kulturnih dobara.

**Članak 13.**

Kad dug za grobnu naknadu prijeđe iznos od deset godišnjih grobnih naknada, Upravitelj groblja će u javnom glasilu, na oglasnim pločama groblja i na mrežnim stranicama Upravitelja groblja, kao i na adresu korisnika grobnog mjesta, ako je ta adresa poznata, dostaviti poziv korisniku grobnog mjesta da plati sve neplaćene naknade sa zakonskim zateznim kamatama u roku od 30 dana od dana objave poziva, s upozorenjem da će nakon isteka tog roka izgubiti pravo korištenja grobnog mjesta.

Ako korisnik grobnog mjesta ne postupi prema obavijesti iz stavka 1. ovoga članka, grobno mjesto se smatra grobnim mjestom bez korisnika, o čemu Upravitelj groblja donosi rješenje i može se ponovno dodijeliti na korištenje.

Iznimno od stavka 2. ovoga članka, grobna mjesta u kojima su pokopani posmrtni ostaci znamenitih povijesnih osoba, posmrtni ostaci hrvatskih branitelja iz Domovinskog rata bez nasljednika ili posmrtni ostaci lokalno značajnih osoba ne smatraju se grobnim mjestima bez korisnika i ne dodjeljuju se novom korisniku grobnog mjesta.

Protiv rješenja iz stavka 2. ovoga članka žalba nije dopuštena, ali se može pokrenuti upravni spor.

Ako se pravomoćnim rješenjem utvrdi da je prestalo pravo korištenja grobnog mjesta, ono se može dodijeliti novom korisniku grobnog mjesta.

Prijašnji korisnik grobnog mjesta za koje se prema stavku 2. ovoga članka smatra da je grobno mjesto bez korisnika može raspolagati izgrađenom opremom i uređajima grobnog mjesta prije dodjele grobnog mjesta novom korisniku grobnog mjesta, a nakon što plati dužni iznos grobne naknade sa zakonskim zateznim kamatama, u protivnom smatrat će se da se radi o napuštenoj imovini kojom Upravitelj groblja može slobodno raspolagati.

Ako korisniku grobnog mjesta to pravo prestane rješenjem iz stavka 2. ovoga članka, njemu ili njegovim nasljednicima ili nasljednicima umrlih osoba koje su ukopane na tom grobnom mjestu pravo korištenja grobnog mjesta može se ponovno dodijeliti, ako već nije dodijeljeno drugom korisniku grobnog mjesta, uz uvjet da plate sve dugove, uključujući neplaćene godišnje grobne naknade i zatezne kamate na njih te naknadu za ponovnu dodjelu grobnog mjesta.

**Članak 14.**

Odlukom o ponašanju na groblju uređeno je radno vrijeme groblja i vrijeme ukopa, načini i primjereno vrijeme za obavljanje radova na groblju te pravila ponašanja na groblju koja vrijede za korisnike grobnih mjesta i posjetitelje.

 Odluku iz prethodnog stavka donosi Upravitelj groblja.

1. **NADZOR**

**Članak 15.**

Nadzor nad primjenom odredaba ove Odluke provodi komunalni redar Općine Dubravica.

 U provedbi nadzora nad provedbom ove Odluke komunalni redar ima pravo i obvezu rješenjem, prekršajnim nalogom ili na drugi propisani način narediti fizičkim i pravnim osobama mjere za pridržavanje odredbi propisane ovom Odlukom.

 Protiv pojedinačnih akata iz prethodnog stavka ovog članka žalba nije dopuštena ali se može pokrenuti upravni spor.

1. **PREKRŠAJNE SANKCIJE**

**Članak 16.**

 Na temelju članka 33. stavka 4., 5. i 6. Prekršajnog zakona za prekršaj propisan člankom 11. ove Odluke:

* Novčanom kaznom u iznosu od 200,00 eura kazniti će se korisnik grobnog mjesta – pravna osoba ako ne održava red i čistoću grobnog mjesta
* Novčanom kaznom od 200,00 eura kazniti će se korisnik grobnog mjesta – fizička osoba obrtnik i osoba koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti ako ne održava red i čistoću grobnog mjesta
* Novčanom kaznom u iznosu od 100,00 eura kazniti će se korisnik grobnog mjesta – fizička osoba ako ne održava red i čistoću grobnog mjesta.

Novčane kazne naplaćene za prekršaje propisane odredbama ove Odluke prihod su proračuna Općine Dubravica.

1. **PRIJELAZNE I ZAVRŠNE ODREDBE**

**Članak 17.**

Stupanjem na snagu ove Odluke prestaje važiti Odluka o upravljanju grobljem na području Općine Dubravica („Službeni glasnik Općine Dubravica“ broj 03/2014, 06/2020).

Stupanjem na snagu ove Odluke prestaje važiti Odluka o utvrđivanju cijene usluga na groblju u Rozgi („Službeni glasnik Općine Dubravica“ broj 03/2022).

Stupanjem na snagu ove Odluke prestaje važiti Odluka o visini naknade za dodjelu novih grobnih mjesta na korištenje i visini godišnje grobne naknade za korištenje grobnih mjesta na NOVOM mjesnom groblju u Rozgi („Službeni glasnik Općine Dubravica“ broj 02/2024).

Stupanjem na snagu ove Odluke prestaje važiti Odluka o visini naknade za dodjelu napuštenih grobnih mjesta na STAROM mjesnom groblju u Rozgi na ponovno korištenje („Službeni glasnik Općine Dubravica“ broj 06/2024).

**Članak 18.**

Sastavni dio ove Odluke je Cjenik koji se nalazi u **Prilogu 1**.

**Članak 19.**

Ova Odluka i njen sastavni dio stupaju na snagu 01. siječnja 2026. godine, a objaviti će se u Službenom glasniku Općine Dubravica i mrežnoj stranici Općine Dubravica.

OPĆINSKO VIJEĆE OPĆINE DUBRAVICA

KLASA: 024-02/25-01/12

URBROJ: 238-40-02-25-6

Dubravica, 23. rujan 2025.

 Predsjednik Ivica Stiperski

**PRILOG 1**

**CJENIK**

|  |  |  |
| --- | --- | --- |
| **Red.broj** | **Naziv**  | **Cijena u EUR** |
| **1.** | Godišnja grobna naknada za korištenje grobnog mjesta | 8,00 EUR po m2 |
| **2.** | Naknada za korištenje mrtvačnice pri ispraćaju pokojnika: | 80,00 EUR |
| **3.** | Naknada za korištenje rashladne komore pri ispraćaju pokojnika za pokojnike s prebivalištem na području Općine Dubravica |
| do 8 sati u toku jednog dana: | 30,00 EUR |
| za više od jednog dana (naknada po danu): | 35,00 EUR |
| **4.** | Naknada za korištenje rashladne komore pri ispraćaju pokojnika za pokojnike s prebivalištem izvan područja Općine Dubravica |
|  | do 8 sati u toku jednog dana | 55,00 EUR |
|  | za više od jednog dana (naknada po danu): | 60,00 EUR |
| **5.** | Naknada za ustupanje prava korištenja grobnog mjesta (čl. 8. st. 4. i 5. Odluke): | 250,00 EUR |
| **6.** | Naknada za izdavanje suglasnosti/dozvole za izvođenje radova na grobnom mjestu | 30,00 EUR |
|  | **NOVO GROBLJE** u naselju Rozga, na k.č.br. 601/19: |
| **7.** | Naknada za dodjelu grobnog mjesta na korištenje za korisnika sa prebivalištem/boravištem na području Općine Dubravica |
| **7.1.** | ZEMLJANI JEDNOSTRUKI GROB sa betonskim okvirom dimenzija 120x250cm(Upravitelj groblja izrađuje betonski okvir u svom trošku) | 1.800,00 EUR |
| **7.2.** | ZEMLJANI DVOSTRUKI GROB sa betonskim okvirom, dimenzija 190x260cm(Upravitelj groblja izrađuje betonski okvir u svom trošku) | 2.300,00 EUR |
| **8.** | Naknada za dodjelu grobnog mjesta na korištenje za korisnika sa prebivalištem/boravištem izvan područja Općine Dubravica |
| **8.1.** | ZEMLJANI JEDNOSTRUKI GROB sa betonskim okvirom dimenzija 120x250cm(Upravitelj groblja izrađuje betonski okvir u svom trošku) | 3.500,00 EUR |
| **8.2.** | ZEMLJANI DVOSTRUKI GROB sa betonskim okvirom, dimenzija 190x260cm(Upravitelj groblja izrađuje betonski okvir u svom trošku) | 4.000,00 EUR |
|  | **STARO GROBLJE** u naselju Rozga, na k.č.br. 597: |
| **9.** | Naknada za dodjelu grobnog mjesta na korištenje za korisnika sa prebivalištem/boravištem na području Općine Dubravica za dodjelu grobnog mjesta koje je napušteno/oduzeto/bez korisnika sa postojećim betonskim okvirom: | 500,00 EUR po m2 vanjskih dimenzija postojećeg betonskog okvira |
| **10.** | Naknada za dodjelu grobnog mjesta na korištenje za korisnika sa prebivalištem/boravištem izvan područja Općine Dubravica za dodjelu grobnog mjesta koje je napušteno/oduzeto/bez korisnika sa postojećim betonskim okvirom: | 700,00 EUR po m2 vanjskih dimenzija postojećeg betonskog okvira |
| **11.** | Naknada za dodjelu grobnog mjesta na korištenje za korisnika sa prebivalištem/boravištem na području Općine Dubravica za dodjelu grobnog mjesta koje je napušteno/oduzeto/bez korisnika bez betonskog okvira: |  |
| **11.1.** | ZEMLJANI JEDNOSTRUKI GROB sa betonskim okvirom dimenzija 120x250cm(Upravitelj groblja izrađuje betonski okvir u svom trošku) | 1.800,00 EUR |
| **11.2.** | ZEMLJANI DVOSTRUKI GROB sa betonskim okvirom dimenzija 190x260cm(Upravitelj groblja izrađuje betonski okvir u svom trošku) | 2.300,00 EUR |
| **12.** | Naknada za dodjelu grobnog mjesta na korištenje za korisnika sa prebivalištem/boravištem izvan područja Općine Dubravica za dodjelu grobnog mjesta koje je napušteno/oduzeto/bez korisnika bez betonskog okvira  |  |
| **12.1.** | ZEMLJANI JEDNOSTRUKI GROB sa betonskim okvirom dimenzija 120x250cm(Upravitelj groblja izrađuje betonski okvir u svom trošku) | 3.500,00 EUR |
| **12.2.** | ZEMLJANI DVOSTRUKI GROB sa betonskim okvirom dimenzija 190x260cm(Upravitelj groblja izrađuje betonski okvir u svom trošku) | 4.000,00 EUR |
| **13.** | Visina naknade za proširenje postojećeg grobnog mjesta (proširenje na zelenu površinu): | 500,00 EUR po m2 |